b'\n_START_ARTICLE_\nMikael Gabriel\n_START_SECTION_\n2007\xe2\x80\x932009: Idols ja ensimm\xc3\xa4inen albumi\n_START_PARAGRAPH_\nMikael Gabriel tavoitteli artistin uraa jo vuonna 2007, jolloin h\xc3\xa4n osallistui Idolsin koelauluihin Oulussa, mutta ei p\xc3\xa4\xc3\xa4ssyt jatkoon. H\xc3\xa4n esiintyi laulajana, mutta koelaulujen j\xc3\xa4lkeen h\xc3\xa4n p\xc3\xa4\xc3\xa4tti ryhty\xc3\xa4 rap-artistiksi._NEWLINE_H\xc3\xa4n allekirjoitti sopimuksen Helsinki Freedom Records-levy-yhti\xc3\xb6n kanssa vuonna 2008. Mikael Gabrielin debyyttialbumi 5 miljoonaa muuta ilmestyi alkuvuonna 2009. Uransa alkuaikoina h\xc3\xa4n on k\xc3\xa4ytt\xc3\xa4nyt my\xc3\xb6s taiteilijanime\xc3\xa4 Ironia.\n_START_SECTION_\n2010\xe2\x80\x932012: Uusi levy-yhti\xc3\xb6 ja toinen albumi\n_START_PARAGRAPH_\nAlkuvuodesta 2010 h\xc3\xa4n siirtyi Helsinki Freedom Records -yhti\xc3\xb6lt\xc3\xa4 Universalille. Uusia kappaleita esitettiin ensi kertaa 14. helmikuuta 2010 Helsingin Gloriassa. Toinen studioalbumi Pohjosen poika ilmestyi 26. tammikuuta 2011. Albumi nousi korkeimmillaan Suomen virallisen listan yhdeks\xc3\xa4nneksi. Ennen albumin julkaisua julkaistiin singlet \xe2\x80\x9dPohjosen poika\xe2\x80\x9d, \xe2\x80\x9dS\xc3\xa4 olit oikees\xe2\x80\x9d ja \xe2\x80\x9dRakastu r\xc3\xa4pp\xc3\xa4riin\xe2\x80\x9d._NEWLINE_Mikael Gabriel osallistui my\xc3\xb6s Young Spray -nimell\xc3\xa4 Rap SM -kilpailuun vuonna 2011, mutta ei p\xc3\xa4\xc3\xa4ssyt kilpailussa mitalisijoille asti. H\xc3\xa4n on my\xc3\xb6s toiminut keikoilla Uniikin tuplaajana. Joulukuun viidenten\xc3\xa4 p\xc3\xa4iv\xc3\xa4n\xc3\xa4 vuonna 2011 julkaistiin 8190-niminen mixtape, jota myytiin aluksi ainoastaan keikoilla, mutta nyky\xc3\xa4\xc3\xa4n mixtapea saa my\xc3\xb6s R\xc3\xa4hin\xc3\xa4n nettikaupasta.\n_START_SECTION_\n2013\xe2\x80\x932014: Uusia singlej\xc3\xa4 ja kolmas albumi\n_START_PARAGRAPH_\nVuonna 2013 Mikael Gabriel julkaisi monta uutta single\xc3\xa4 sek\xc3\xa4 kolmannen studioalbuminsa. Single \xe2\x80\x9dP\xc3\xa4\xc3\xa4st\xc3\xa4 mut pois\xe2\x80\x9d julkaistiin helmikuun ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4 2013. Mikael Gabrielin kolmas albumi Mun maailma julkaistiin 10. toukokuuta 2013. Samana p\xc3\xa4iv\xc3\xa4n\xc3\xa4 julkaistiin erillisen\xc3\xa4 singlen\xc3\xa4 albumilta l\xc3\xb6ytyv\xc3\xa4 single \xe2\x80\x9dM\xc3\xb6kille\xe2\x80\x9d. Albumilla ilmestyneet kappaleet \xe2\x80\x9dKipua\xe2\x80\x9d ja \xe2\x80\x9dYkspuolista rakkautta\xe2\x80\x9d julkaistiin singlein\xc3\xa4 syksyll\xc3\xa4 2013. Uusi single \xe2\x80\x9dVihdoin vapaa\xe2\x80\x9d julkaistiin 25. marraskuuta 2013._NEWLINE_Singlejulkaisut jatkuivat kev\xc3\xa4\xc3\xa4ll\xc3\xa4 2014, kun 16. toukokuuta julkaistiin \xe2\x80\x9dWoppaa\xe2\x80\x9d, joka nousi parhaimmillaan singlelistan seitsem\xc3\xa4nneksi. \xe2\x80\x9d\xc3\x84l\xc3\xa4 her\xc3\xa4t\xc3\xa4 mua unesta\xe2\x80\x9d-single julkaistiin 21. marraskuuta 2014.\n_START_SECTION_\n2015\xe2\x80\x932016: Nelj\xc3\xa4s albumi, uran nousukiito ja Vain El\xc3\xa4m\xc3\xa4\xc3\xa4\n_START_PARAGRAPH_\nMikaelin ura l\xc3\xa4hti kunnolla nousuun vuonna 2015, kun h\xc3\xa4n julkaisi nelj\xc3\xa4nnen albuminsa ja vuonna 2016 h\xc3\xa4nen fanijoukkonsa l\xc3\xa4hes tuplaantui Vain El\xc3\xa4m\xc3\xa4\xc3\xa4-sarjaan osallistumisen my\xc3\xb6t\xc3\xa4. Kyseinen albumi, nimelt\xc3\xa4\xc3\xa4n Versus, teki suomalaista kultalevyhistoriaa. Sit\xc3\xa4 kuunneltiin yli kymmenen miljoonaa kertaa suoratoistona ennen albumin virallista julkaisua. Albumi julkaistiin toukokuussa 2015, mutta ennen sit\xc3\xa4 julkaistiin albumilta l\xc3\xb6ytyvi\xc3\xa4 singlej\xc3\xa4. \xe2\x80\x9dViimeisen kerran\xe2\x80\x9d julkaistiin 6. maaliskuuta ja viikkoa my\xc3\xb6hemmin \xe2\x80\x9dKovaa\xe2\x80\x9d. Kev\xc3\xa4\xc3\xa4ll\xc3\xa4 2016 Mikael julkaisi j\xc3\xa4lleen uutta musiikkia, 16. maaliskuuta ilmestyi \xe2\x80\x9dHelium\xe2\x80\x9d-single, joka kertoo h\xc3\xa4nen avovaimostaan Trianasta. Alkukes\xc3\xa4st\xc3\xa4 2016 Mikael Gabriel osallistui Vain el\xc3\xa4m\xc3\xa4\xc3\xa4 -sarjan viidennelle tuotantokaudelle. Sarjan jaksot julkaistiin Nelosella syksyll\xc3\xa4 2016. Sarjan aikana julkaistuista singleist\xc3\xa4 erityisesti \xe2\x80\x9dLumi teki enkelin eteiseen\xe2\x80\x9d sai suurta suosiota. Joulukuussa 2016 h\xc3\xa4n julkaisi \xe2\x80\x9dLoistat Pime\xc3\xa4s\xe2\x80\x9d-singlen._NEWLINE_Mikael Gabriel suunnitteli Faktoi-vaatemerkin vuonna 2016. Ensimm\xc3\xa4iset Faktoi-vaatteet tulivat myyntiin 22. hein\xc3\xa4kuuta 2016. Sen h\xc3\xa4n lis\xc3\xa4ksi esiintyy SoundCloudissa nimell\xc3\xa4 Faktoi. H\xc3\xa4nest\xc3\xa4 kuvattiin dokumentti, joka esitettiin Nelonen-kanavalla marraskuussa 2016.\n_START_SECTION_\n2017\xe2\x80\x93: Ensimm\xc3\xa4inen kiertue, X Factor ja viides albumi\n_START_PARAGRAPH_\nMikael Gabriel l\xc3\xa4hti vuoden 2017 tammikuussa 20 keikkaa sis\xc3\xa4lt\xc3\xa4neelle HIMMEE-nimiselle ensimm\xc3\xa4iselle omalle kiertueelleen. Kiertueen ajalta kirjoitettiin HIMMEE-kirja, joka julkaistiin kes\xc3\xa4ll\xc3\xa4 2017. T\xc3\xa4m\xc3\xa4n lis\xc3\xa4ksi h\xc3\xa4net palkittiin Vuoden 2016 miessolistin Emma-patsaalla kev\xc3\xa4\xc3\xa4ll\xc3\xa4 2017. _NEWLINE_Mikael Gabriel julkaisi helmikuussa 2017 yhteisen EP:n laulaja Isac Elliotin kanssa. EP sis\xc3\xa4lt\xc3\xa4\xc3\xa4 kappaleet \xe2\x80\x9dLiikaa sussa kii\xe2\x80\x9d, \xe2\x80\x9dRullaan\xe2\x80\x9d ja \xe2\x80\x9dRing Ring Ring\xe2\x80\x9d. Kyseinen EP on aiemmin englanniksi laulaneen Elliotin ensimm\xc3\xa4inen suomenkielinen levytys. Kes\xc3\xa4n 2017 alussa Mikael Gabriel julkaisi \xe2\x80\x9dRiippumatto\xe2\x80\x9d-singlen ja sen v\xc3\xa4rikk\xc3\xa4\xc3\xa4n musiikkivideon. Riippumatto oli pitk\xc3\xa4\xc3\xa4n listojen k\xc3\xa4rkisijoilla. My\xc3\xb6hemmin samana kes\xc3\xa4n\xc3\xa4 julkaistiin kolme kappaletta sis\xc3\xa4lt\xc3\xa4v\xc3\xa4 6K-EP, joka edusti j\xc3\xa4lleen h\xc3\xa4nen intensiivist\xc3\xa4 r\xc3\xa4ppipuoltaan. T\xc3\xa4m\xc3\xa4n EP:n j\xc3\xa4lkeen julkaistiin hyvin samantapainen EP nimelt\xc3\xa4 LA, joka sis\xc3\xa4lt\xc3\xa4\xc3\xa4 kolme kappaletta. Syyskuussa 2017 h\xc3\xa4n julkaisi Isac Elliotin kanssa uuden singlen, jonka nimi on \xe2\x80\x9dMaailman laidalla\xe2\x80\x9d. _NEWLINE_Mikael paljasti kes\xc3\xa4kuussa 2017 olevansa yksi Suomen X Factorin nelj\xc3\xa4st\xc3\xa4 tuomarista yhdess\xc3\xa4 Michael Monroen, Saara Aallon ja Suvi Ter\xc3\xa4sniskan kanssa. Aiemmin h\xc3\xa4nt\xc3\xa4 oli pyydetty Nelosella esitett\xc3\xa4viin Idols- ja Voice of Finland-laulukilpailuihin tuomariksi, mutta h\xc3\xa4n oli kielt\xc3\xa4ytynyt tarjouksista. Marraskuussa 2017 Mikael julkaisi Facebook-tilill\xc3\xa4\xc3\xa4n pitk\xc3\xa4n p\xc3\xa4ivityksen siit\xc3\xa4, kuinka Nelonen Media oli ilmoittanut boikotoivansa h\xc3\xa4nen musiikkiaan Nelosen radiokanavilla noin tulevan vuoden ajan kes\xc3\xa4kuusta 2017 alkaen, koska Mikael hypp\xc3\xa4si "v\xc3\xa4\xc3\xa4r\xc3\xa4lle puolelle" menty\xc3\xa4\xc3\xa4n tuomariksi MTV:ll\xc3\xa4 esitett\xc3\xa4v\xc3\xa4\xc3\xa4n ohjelmaan. Mikaelin mukaan Nelosella oli kuitenkin aiemmin sanottu, ett\xc3\xa4 he ymm\xc3\xa4rt\xc3\xa4v\xc3\xa4t Mikaelin syyt valita mieluummin X Factor kuin Idols tai Voice of Finland. H\xc3\xa4n kertoo kokevansa, ett\xc3\xa4 on joutunut pelinappulaksi MTV:n ja Nelosen v\xc3\xa4liseen kanavasotaan. Erimielisyydet saatiin kuitenkin sovittua yhdess\xc3\xa4 Nelosen kanssa jo seuraavalla viikolla asian julkisuuteen tuomisen j\xc3\xa4lkeen._NEWLINE_Mikael Gabriel julkaisi \xe2\x80\x9dPimeyteen\xe2\x80\x9d-singlen 20. joulukuuta 2017. Kappaleen kertos\xc3\xa4keen laulaa artistitulokas Bess. Gabrielin faneille omistettu \xe2\x80\x9dTimanttei\xe2\x80\x9d-single julkaistiin 5. huhtikuuta 2018. Kappale on 1. kes\xc3\xa4kuuta 2018 julkaistun \xe2\x80\x9d\xc3\x84\xc3\xa4rip\xc3\xa4\xc3\xa4t\xe2\x80\x9d-albumin ensimm\xc3\xa4inen single. Albumin toinen single \xe2\x80\x9dNaapurit kuulee\xe2\x80\x9d julkaistiin 25. toukokuuta 2018, ja kappaleen musiikkivideo julkaistiin muutama p\xc3\xa4iv\xc3\xa4 my\xc3\xb6hemmin. _NEWLINE_Mikael Gabriel ilmoitti marraskuussa 2018 j\xc3\xa4\xc3\xa4v\xc3\xa4ns\xc3\xa4 vuoden 2019 helmikuusta eteenp\xc3\xa4in v\xc3\xa4hint\xc3\xa4\xc3\xa4n m\xc3\xa4\xc3\xa4rittelem\xc3\xa4tt\xc3\xb6m\xc3\xa4n pitk\xc3\xa4lle tauolle. H\xc3\xa4n tekee viel\xc3\xa4 helmikuussa 2019 kuusi keikkaa muun muassa, Viking Cracell\xc3\xa4 ja Silja Serenadella. H\xc3\xa4nest\xc3\xa4 ilmestyy maaliskuussa 2019 el\xc3\xa4m\xc3\xa4kertakirja. H\xc3\xa4net palkittiin yleis\xc3\xb6\xc3\xa4\xc3\xa4nestyksess\xc3\xa4 Vuoden 2018 vuoden musiikkivideon Emma-patsaalla alkuvuodesta 2019.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nMikael Gabriel n\xc3\xa4yttelee Antti J. Jokisen ohjaamassa jengidraamassa Pahan kukat, joka voitti parhaan ohjauksen palkinnon Shanghain elokuvajuhlilla vuonna 2016. Elokuussa 2016 sai ensi-iltansa Taneli Mustosen ohjaama kauhuelokuva Bodom, jossa Mikael Gabriel esitt\xc3\xa4\xc3\xa4 yht\xc3\xa4 p\xc3\xa4\xc3\xa4roolia.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMikael Gabrielin \xc3\xa4iti on virolaisven\xc3\xa4l\xc3\xa4inen ja h\xc3\xa4nen edesmennyt is\xc3\xa4ns\xc3\xa4 (k. 2016) oli suomenruotsalainen. Gabriel syyllistyi varhaisnuoruudessa r\xc3\xb6t\xc3\xb6ksiin ja 14-vuotiaana h\xc3\xa4net otettiin huostaan kasvatuskotiin Hyrynsalmelle Kainuuseen nelj\xc3\xa4ksi vuodeksi._NEWLINE_Mikael Gabriel on kohauttanut ihmisi\xc3\xa4 Vladimir Putinia puolustavilla mielipiteill\xc3\xa4\xc3\xa4n. Gabriel on my\xc3\xb6s Putinin ihailun osoittamiseksi tatuoinut Putinin kuvan jalkaansa._NEWLINE_Mikael on seurustellut kes\xc3\xa4st\xc3\xa4 2015 l\xc3\xa4htien norjalaisen tosi-tv-t\xc3\xa4hti, Playboy- ja valokuvamalli Triana Iglesiasin kanssa, ja he kihlautuivat uudenvuodenaattona 2016._NEWLINE_Marraskuun 29. p\xc3\xa4iv\xc3\xa4n\xc3\xa4 vuonna 2017 h\xc3\xa4n j\xc3\xa4i kiinni kannabiksen k\xc3\xa4yt\xc3\xb6st\xc3\xa4, kun poliisi oli pys\xc3\xa4ytt\xc3\xa4nyt h\xc3\xa4net auton ratista. Poliisi oli tehnyt h\xc3\xa4nelle huumetestin, jonka tulos oli positiivinen kannabiksen osalta, mink\xc3\xa4 j\xc3\xa4lkeen Mikael Gabriel vietti y\xc3\xb6n putkassa. Autosta l\xc3\xb6ytyi 20 grammaa marihuanaa. Seuraavana p\xc3\xa4iv\xc3\xa4n\xc3\xa4 h\xc3\xa4n pyysi julkisesti anteeksi tekoaan Facebook-tilill\xc3\xa4\xc3\xa4n. Maaliskuussa 2018 h\xc3\xa4net tuomittiin Helsingin k\xc3\xa4r\xc3\xa4j\xc3\xa4oikeudessa 30 p\xc3\xa4iv\xc3\xa4sakkoon huumausaineen k\xc3\xa4ytt\xc3\xb6rikoksesta, rattijuopumuksesta ja huumausainerikoksesta. H\xc3\xa4nen tuloillaan maksettavaa tuli 1 860 euroa. Lis\xc3\xa4ksi h\xc3\xa4net m\xc3\xa4\xc3\xa4r\xc3\xa4ttiin maksamaan valtiolle 80 euron rikosuhrimaksu, sek\xc3\xa4 korvaamaan valtiolle p\xc3\xa4ihdetutkimuskustannukset 105 euroa. R\xc3\xa4pp\xc3\xa4ri my\xc3\xb6nsi k\xc3\xa4ytt\xc3\xa4neens\xc3\xa4 kannabista kymmenisen vuotta._NEWLINE_Mikael Gabriel valmistui merkonomiksi 3. hein\xc3\xa4kuuta 2019.'